Document ID: 32007D0148

KOMISIJAS LĒMUMS
(2007. gada 2. marts),
ar ko atceļ Lēmumu 2006/694/EK aizliegt laist tirgū Apvienotās Karalistes piena ražošanas uzņēmumā ražotu biezpiena sieru
(izziņots ar dokumenta numuru K(2007) 639)
(Dokuments attiecas uz EEZ)
(2007/148/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 53. panta 1. punkta a) apakšpunktu,
tā kā:
(1)
Inspekcijas braucienos, ko Apvienotajā Karalistē 2006. gadā veica Komisijas Pārtikas un veterinārais birojs (PVB), vairākkārt tika saņemtas liecības, ka higiēnas prasībām neatbilstošs svaigpiens tiek laists tirgū un nosūtīts apstiprinātam pārtikas uzņēmumam, kurš izgatavo cilvēku uzturam paredzētus piena produktus. Kopš pirmā klātienes apmeklējuma Komisija vairākkārt ir informējusi Apvienotās Karalistes iestādes par bažām attiecībā uz minētās prakses izraisīto cilvēku veselības apdraudējumu un vairākos gadījumos apspriedusi ar tām tehniskos jautājumus, kas saistās ar stāvokļa novērtējumu.
(2)
Ņemot vērā stāvokļa nopietnību, to, ka Apvienotās Karalistes iestādes nav pildījušas uzraudzības pienākumus, kā arī produkta klātbūtni vairākās dalībvalstīs, Komisija uzskatīja, ka apdraudējumu nevar veiksmīgi novērst, ja nenosaka Kopienas mēroga pasākumus, ieskaitot aizliegumu attiecīgos produktus laist tirgū.
(3)
Attiecīgi 2006. gada 13. oktobrī tika pieņemts Komisijas Lēmums 2006/694/EK2 (2), ar ko noteica ārkārtas pasākumus, lai novērstu tūlītēju, nopietnu apdraudējumu cilvēku veselībai, ko izraisa uzņēmuma Bowland Dairy Products Limited (Bowland) (adrese: Fulshaw Hoad Farm, Barrowford, Lancashire BB9 6RA) ražoto produktu klātbūtne Kopienas tirgū.
(4)
Tika paredzēts, ka šajā lēmumā noteiktie pasākumi tiks pārskatīti, kolīdz būs pieejamas jaunas ziņas par to, ka nav apdraudēta cilvēku veselība, jo īpaši pēc Apvienotās Karalistes iestāžu veiktajiem pasākumiem.
(5)
Apvienotās Karalistes iestādes ar 2007. gada 25. janvāra un 30. janvāra vēstuli iesniedza Komisijai pietiekamus pierādījumus par to, ka visi neatbilstošie produkti ir iznīcināti saskaņā ar Eiropas Parlamenta un Padomes Regulu (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam (3), un par to, ka Bowland telpas ir iztukšotas, iztīrītas un dezinficētas. Turklāt Apvienotās Karalistes iestādes ir apņēmušās nodrošināt to, ka Bowland turpmākā produkcija atbildīs Kopienas tiesību aktos noteiktajiem standartiem.
(6)
Komisija arī saņēma citu dalībvalstu garantijas tam, ka Bowland ražotais biezpiena siers, kas vēl joprojām tiek uzglabāts to teritorijā, tiks iznīcināts atbilstoši Kopienas tiesību aktu noteikumiem.
(7)
Tāpēc jāatceļ Lēmums 2006/694/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Komisijas Lēmumu 2006/694/EK atceļ.
2. pants
Šis lēmums ir adresēts dalībvalstīm.
Briselē, 2007. gada 2. martā

Labels: 4
17
11
0
18
15